CELEX: 62022TN0170
Language: el
Date: 2022-03-31 00:00:00
Title: Υπόθεση T-170/22: Προσφυγή-αγωγή της 31ης Μαρτίου 2022 — Telefónica de España κατά Επιτροπής

23.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 207/50
            
         
      Προσφυγή-αγωγή της 31ης Μαρτίου 2022 — Telefónica de España κατά Επιτροπής
      (Υπόθεση T-170/22)
      (2022/C 207/66)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: Telefónica de España SA (Μαδρίτη, Ισπανία) (εκπρόσωποι: F. González Díaz, δικηγόρος, P. Stuart, Barrister-at-Law και J. Blanco Carol, δικηγόρος)
      
         Καθής-εναγόμενη: Ευρωπαϊκή Επιτροπή
      
         Αιτήματα
      
      Η προσφεύγουσα — ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 21ης Ιανουαρίου 2022 σχετικά με τη διαδικασία διαγωνισμού DIGIT/A3/PR/2019/RP/010 — Διευρωπαϊκές υπηρεσίες τηλεματικής μεταξύ διοικήσεων (TESTA),
               
            
                  —
               
               
                  να επιβάλει κάθε άλλο μέτρο που το Δικαστήριο κρίνει σκόπιμο υπό τις περιστάσεις αυτές,
               
            
                  —
               
               
                  και, εν πάση περιπτώσει, να καταδικάσει την Επιτροπή στα δικαστικά έξοδα της προσφεύγουσας-ενάγουσας και στα λοιπά τέλη και έξοδα που προέκυψαν στο πλαίσιο της παρούσας προσφυγής-αγωγής.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής η προσφεύγουσα-ενάγουσα προβάλλει έξι λόγους.
      
                  1.
               
               
                  Με τον πρώτο λόγο προβάλλεται ότι η καθής-εναγόμενη υπέπεσε σε πλάνη περί το δίκαιο, καθώς και σε πλάνη περί τα πραγματικά περιστατικά και πλάνη εκτιμήσεως, καθόσον επέβαλε κυρώσεις στην κοινοπραξία (1) για την παράλειψη παροχής πληροφοριών που ουδέποτε ζητήθηκαν με τη συγγραφή υποχρεώσεων, κατά παράβαση της αρχής της διαφάνειας.
               
            
                  2.
               
               
                  Με τον δεύτερο λόγο προβάλλεται ότι η καθής-εναγόμενη υπέπεσε σε πλάνη περί το δίκαιο, καθώς και σε πλάνη περί τα πραγματικά περιστατικά και πλάνη εκτιμήσεως, καθόσον δεν βαθμολόγησε την προσφορά (2) σύμφωνα με τη συγγραφή υποχρεώσεων, κατά παράβαση των αρχών της διαφάνειας και της ασφάλειας δικαίου.
               
            
                  3.
               
               
                  Με τον τρίτο λόγο προβάλλεται ότι η καθής-εναγόμενη υπέπεσε σε πλάνη περί το δίκαιο, καθώς και σε πλάνη περί τα πραγματικά περιστατικά και πλάνη εκτιμήσεως, καθόσον δεν καθόρισε σαφή και αδιαμφισβήτητα κριτήρια ανάθεσης και δεν παρείχε τις αναγκαίες πληροφορίες για την αξιολόγηση της βαθμολογίας της προσφοράς, κατά παράβαση των αρχών της διαφάνειας και της ασφάλειας δικαίου και των δικαιωμάτων άμυνας.
               
            
                  4.
               
               
                  Με τον τέταρτο λόγο προβάλλεται ότι η καθής-εναγόμενη υπέπεσε σε πλάνη περί το δίκαιο, καθώς και σε πλάνη περί τα πραγματικά περιστατικά και πλάνη εκτιμήσεως, καθόσον δεν ζήτησε διευκρινίσεις, όταν αυτό ήταν δυνατό και χρήσιμο, κατά παράβαση των αρχών της χρηστής διοίκησης και της της δικονομικής εντιμότητας.
               
            
                  5.
               
               
                  Με τον πέμπτο λόγο προβάλλεται ότι η διαδικασία σύναψης σύμβασης ενείχε σειρά παραβιάσεων θεμελιωδών αρχών του δικαίου της ΕΕ.
               
            
                  6.
               
               
                  Με τον έκτο λόγο προβάλλεται ότι η καθής-εναγόμενη υπέπεσε σε πλάνη περί το δίκαιο, καθόσον δεν επέβαλε μέτρα για τη διασφάλιση του δικαιώματος των κρατών μελών βάσει του άρθρου 346 ΣΛΕΕ να μην παρέχουν πληροφορίες αντίθετες προς τα ουσιώδη συμφέροντα της ασφάλειάς τους και παραβίασε την αρχή της ίσης μεταχείρισης.
               
            
         (1)  Η «κοινοπραξία», όπως ορίζεται στην προσφυγή-αγωγή, αποτελείται από την Telefonica de España, την προσφεύγουσα-ενάγουσα, καθώς και δύο άλλες οντότητες.
      
         (2)  Ως «προσφορά» νοείται η υποβολή προσφοράς από την κοινοπραξία.